王恽
【正宫】双鸳鸯_乐府合欢曲
乐府合欢曲
读《开元遗事》去取唐人诗而为之。一名《百衲锦》，因观任南麓所画《华清宫图》而作。驿尘红，荔枝风，吹断繁华一梦空。玉辇不来宫殿闭，青山依旧御墙中。
乱横戈，奈君何，扈从人稀北去多。尘土已消红粉艳，荔枝犹到马嵬坡。
岁东巡，洛阳城，天乐宫中夜彻明。不忆李暮偷曲去，酒楼吹笛有新声。
雨霖铃，却归秦，犹是张徽一曲新。长记上皇和泪听，月明南内更无人。
忆开元，掌中仙，入侍深宫二十年。长记承天门上宴，百官楼下拾金钱。
锦城头，锦江流，回望长安帝尽愁。那更血魂来梦里，杜鹃声在散花楼。
驿坡前，掩婵娟，惨乱旌旗指望贤。无复一生私语事，柘黄袍袖泪潜然。
九龙池，百花时，乐按《梁州》爱急吹。揭手便拈金碗舞，上皇惊笑勃妳儿。信音沉，泪沾襟，秋雨铃声阁道深。人到愁来无会处，不关情处也伤心！